Universis presentes litteras inspecturis G..... divina miseratione, Autiss. episcopus, salutem in Domino. Notum facimus, quod nos executores testamenti karissimi genitoris nostri domini Guillelmi de Melloto, quondam domini S. Prisci, militis, assedimus et assignavimus monialibus de Insulis prope Autissiodorum, in perpetuam eleemosynam, de voluntate et assensu dilecti nepotis nostri Droconis de Melloto, nunc domini S. Prisci, sexaginta solidos annui reditus pro anniversario dicti domini Guillelmi de Melloto, quondam domini S. Prisci, percipiendos et habendos annis singulis ad festum B. Andree apostoli, super preposituram de S. Prisco, ita quod quicumque erit prepositus de S. Prisco dictos sexaginta solidos annis singulis solvere tenebitur de prepositura predicta et de redditibus ad dictam preposituram pertinentibus; et si prepositura non sufficeret, dilectus noster nepos Droco de Melloto, nunc dominus S. Prisci, vel quicumque erit dominus S. Prisci, de aliis redditibus suis defectum supplere tenebitur integraliter et perfecte. Voluit etiam dictus Droco nepos noster, et in hoc consensit expresse quod si ipse vel prepositus suus de S. Prisco, seu ille qui dictam preposituram teneret, in premissis, vel in aliquo premissorum deficerent, nos et successores nostri episcopi Autissiodorensis, et eorum officiales, in personas ipsorum excommunicationis et in villam de S. Prisco interdicti sententias promulgare possemus, et se ac heredes suos seu successores quoslibet quantum ad predicta tenenda adimplenda, et in perpetuum firmiter observanda specialiter obligavit. Tenentur autem predicte moniales anniversarium predicti defuncti in ecclesia sua solemniter celebrare, anno quolibet, termino quo predictus defunctus ex hoc seculo migravit. In cujus rei testimonium, ad petitionem predicti Droconis nepotis nostri, sigillum nostrum una cum sigillo suo presentibus litteris duximus apponendum. Datum anno Domini millesimo ducentesimo sexagesimo, mense aprili.